तीन बार प्री से बाहर चौथी बार में अफसर बने, अंग्रेजी नहीं आने पर प्रोफेसर ने कायर कहा था
UP IAS Officer Divyanshu Patel Civil Service Exam (UPSC Success Story) हमने पूछा तीन बार आप प्री में फेल हुए, खुद को कैसे मोटिवेट किया? दिव्यांशु बताते हैं, मेरा मोटिवेशन मेरे पिता थे।
"आप किसी मोटिवेशनल वीडियो से मोटिवेट नहीं हो सकते। कोई बात, कोई घटना जो आपको चुभ जाए वही आपको इतना मोटिवेट कर देगी कि आप कुछ भी हासिल कर लेंगे।" ये शब्द IAS दिव्यांशु पटेल के हैं। दिव्यांशु इस वक्त खाद्य एवं औषधि प्रशासन विभाग में विशेष सचिव हैं। इसके पहले उन्नाव और उसके पहले बाराबंकी में तैनात थे। पढ़ाई से लेकर नौकरी तक उनके जीवन की कई ऐसी घटनाएं हैं जो मजेदार हैं। चुनौतीपूर्ण हैं। प्रेरणादायी हैं और कुछ इतनी विवादित कि आज भी पीछा नहीं छोड़ती।
इन कहानियों को जानने हम दिव्यांशु जी के पास गए। सबकुछ जाना। उस घटना को भी जब घर पर पत्नी अकेली थीं और घर पर 250 लोगों ने हमला कर दिया। आइए शुरू से पूरी बातें जानते हैं।
मां जिस स्कूल में टीचर उसी स्कूल में पढ़े दिव्यांशु
दिव्यांशु पटेल का जन्म अंबेडकर नगर के अजईपुर गांव में हुआ। उस वक्त पिता एपी वर्मा पोस्ट ऑफिस में क्लर्क थे और मां नीना वर्मा प्राइमरी स्कूल में हेड मास्टर थीं। दिव्यांशु का एडमिशन किसी प्राइवेट स्कूल में करवाने के बजाय मां ने उन्हें अपने ही स्कूल में एडमिशन करवाया।
दिव्यांशु मां के ही साथ स्कूल जाते और वहां पढ़ाई करते। थोड़ा बड़े हुए तो लोगों से दोस्ती बढ़ी। गुरू माधवराज द्विवेदी के बेटे सितांशुधर द्विवेदी उस वक्त दिल्ली में पढ़ाई करते थे। वह जब आते तो दिव्यांशु को वहां का माहौल बताते। दूसरी तरफ पिता भी कहते कि सिविल में ही जाना है। इस तरह बचपन में ही तय हो गया कि सिविल में ही जाना है।
10वीं तक बलरामपुर में पढ़ाई के बाद इंटर की पढ़ाई करने फैजाबाद (अब अयोध्या) आ गए। मैथमेटिक्स या फिर बायोलॉजी की तरफ नहीं बल्कि आर्ट चुना और पढ़ाई पूरी की। फिर बलरामपुर वापस लौट गए और बीए किया। इसके बाद दिल्ली यूनिवर्सिटी से बीएड और एमएड किया। इसके बाद एमफिल करने जेएनयू पहुंच गए।
गुरु ने गुरु दक्षिणा मांगी तो IAS बनने का वादा कर दिया 
दिव्यांशु तैयारियों के दिनों को याद करते हुए दो किस्से बताते हैं जिन्होंने उन्हें IAS बनने के लिए सबसे ज्यादा प्रेरित किया। वह कहते हैं कि मेरी पूरी पढ़ाई हिन्दी मीडियम में हुई। अंग्रेजी कभी अच्छी नहीं रही। जेएनयू पहुंचा तो प्रोफेसर विवेक कुमार से कहा कि मैं हिन्दी में पेपर लिखूंगा क्योंकि मेरी अंग्रेजी अच्छी नहीं है। तब उन्होंने कहा, "ये क्या कायरता वाली बात है। आज अंग्रेजी से डरोगे तो कल किसी और चीज से डरोगे।" दिव्यांशु कहते हैं कि उस दिन से मैंने अंग्रेजी पर विशेष ध्यान दिया और फिर UPSC का पेपर भी अंग्रेजी में लिखा।
वो कहते हैं कि ऐसे ही एक दिन मैं विवेक सर के घर अपने प्रोजेक्ट पर सिग्नेचर करवाने गया था। तब सर ने कहा कि मैं साइन तो कर दूंगा लेकिन तुम मुझे गुरु दक्षिणा कैसे दोगे? उनके इस सवाल पर धड़ाक से मेरे मुंह से निकल गया कि सर अब IAS बनकर ही आपको गुरु दक्षिणा देंगे। इस पर विवेक सर ने मेरी तरफ देखा और पूछा, “बन पाओगे?” उनका ये सवाल ही मैंने अपना मोटिवेशन बनाया और सर के दिए इस चैलेंज को IAS बनकर ही पूरा किया और उन्हें गुरु दक्षिणा दी।
3 बार प्री से बाहर चौथी बार में सीधे IAS
हमने पूछा तीन बार आप प्री में फेल हुए, खुद को कैसे मोटिवेट किया? दिव्यांशु बताते हैं, मेरा मोटिवेशन मेरे पिता थे। उनका संघर्ष मैने देखा था, वह हार नहीं मानने वाले लोगों में थे। वह हमेशा कहते थे कि आईएएस ही एक नौकरी है जहां समाज के लिए कुछ किया जा सकता है। मैंने किसी मोटिवेशनल स्पीकर का वीडियो नहीं देखा, न ही मसूरी का एलबीएस देखने गया। जब गया तो सीधे आईएएस बनकर गया।
इंटरव्यू के एक सवाल ने उलझा दिया 
दिव्यांशु बताते हैं कि मेरा इंटरव्यू भोसले सर के बोर्ड में था। उन्होंने मेरा प्रोफाइल देखा तो सवाल किया क्या आपने सिर्फ IAS बनने के लिए हिन्दी छोड़कर अंग्रेजी चुना? मैंने जी में उत्तर दिया। उनका अगला सवाल था, क्या आपको लगता है कि UPSC भारतीय भाषाओं के साथ भेदभाव करती है? मैंने फिर से जी में जवाब दिया और कहा, "जो आंकड़े हैं उसके मुताबिक भारतीय भाषाओं में सिलेक्शन रेट कम है। मैं आंकड़ेबाजी के आधार पर सड़क पर पर रोना नहीं चाहता था इसलिए मेहनत की और जिधर सिलेक्शन रेट ज्यादा था उधर अपने आप को धकेला और आज इंटरव्यू दे रहा हूं।"
पत्नी घर पर थीं और 250 लोगों ने हमला कर दिया
दिव्यांशु का सरकारी आवास जिले के रामसनेही घाट तहसील परिसर में था। वहीं एक मस्जिद थी। जिसमें 3 लोग रहते थे। जिनकी गतिविधि संदिग्ध थी। दिव्यांशु ने उनके वेरिफिकेशन का आदेश दिया। मार्च 2021 में कार्रवाई शुरू हुई। पुलिस वहां पहुंची तो जो रह रहे थे वह फरार हो गए। जांच हुई तो पता चला कि जो यहां रह रहे थे वह बिहार के कटिहार जिले के थे। बाद में सब भाग गए तो एसडीएम ने मस्जिद की बाउंड्री करवाकर बाहरी लोगों के आने-जाने पर रोक लगा दी।
19 मार्च को स्थानीय उपद्रवियों ने हमला बोल दिया। दिव्यांशु के सरकारी आवास को करीब 250 लोगों ने घेरकर पत्थर फेंकने लगे। घर के अंदर सिर्फ पत्नी थीं। दिव्यांशु को जानकारी मिली तो उन्होंने बड़े अधिकारियों को बताया और घर के लिए निकले। उनके पीछे भारी पुलिस बल था। किसी तरह से कंट्रोल किया गया। उस वक्त 180 लोगों के खिलाफ मामला दर्ज किया गया था। मुख्य साजिशकर्ताओं के खिलाफ एनएसए लगा था। 17 मई 2021 को उस अवैध ढांचे को तोड़ दिया गया। इस मामले से जुड़े 9 केस कोर्ट में पेंडिंग हैं।
इस घटना पर दिव्यांशु कहते हैं, "सरकारी काम करते हुए कई बार ऐसा वक्त आता है, जिस पर आपका नियंत्रण नहीं होता। बाराबंकी की इस घटना में भी यही हुआ। जिन्होंने हमला किया उनके खिलाफ कार्रवाई हुई।"
उन्नाव में पत्रकार को पीटा, अगले दिन मिठाई खिलाई
बाराबंकी के बाद दिव्यांशु पटेल का उन्नाव में सीडीओ के पद पर ट्रांसफर हो गया। जुलाई 2021 में यहां ब्लॉक प्रमुख का चुनाव चल रहा था। इसकी कवरेज के दौरान पत्रकार कृष्णा तिवारी को सीडीओ ने पीट दिया। पत्रकार ने आरोप लगाया था कि दिव्यांशु के थप्पड़ मारने के बाद बीजेपी कार्यकर्ताओं ने भी पीटा था। यह वीडियो सोशल मीडिया पर जमकर वायरल हुआ। दिव्यांशु की किरकिरी होने लगी।
अगले दिन यानी 12 जुलाई को दिव्यांशु ने कृष्णा को बुलाया और उन्हें मिठाई खिलाई। जो फोटो सामने आई उसमें दोनों ही हंसते हुए दिखे। बाद में कहा गया कि मामला रफा-दफा हो गया। दिव्यांशु इस घटना को लेकर अब कहते हैं, "भीड़ में आप कई बार नहीं पहचान पाते कि कौन क्या है, वो अपना काम कर रहे थे मैं अपना, तभी कुछ ऐसा हुआ जो नहीं होना चाहिए था।"
उन्नाव में जो किया उसकी तारीफ सीएम योगी ने भी की 
उन्नाव में मुख्य विकास अधिकारी बनकर पहुंचे दिव्यांशु ने बहुत कम समय में उन्नाव की दशा को बदलते हुए एक नई दिशा दिखा दी। लोकों की समस्याओं और उसके निदान के लिए बढ़िया काम किया। नतीजा यह रहा कि अंतरराष्ट्रीय मानकीकरण संगठन यानी आईएसओ ने सभी 16 ब्लाकों को बेहतर सेवा का सर्टिफिकेट दिया। अयोध्या में दीपोत्सव के बाद सबसे ज्यादा दीए उन्नाव में ही जले थे। 32 गंगा आरती स्थल बनाए गए। जिले में पानी बचाने के लिए 800 से अधिक रूफटॉप रेन वाटर हार्वेस्टिंग प्लांट बनाए गए। कस्तूरबा गांधी स्कूलों का कायाकल्प किया गया।
आजादी के अमृत महोत्सव के मौके पर उन्नाव के सभी 16 ब्लॉक मुख्यालय और जिला मुख्यालय पर 100 फिट का तिरंगा लगाया गया। इन सारे कामों की तारीफ सीएम योगी ने की थी।
जिस स्कूल में पढ़ाई की उसी में चुनाव पर्यवेक्षक बनकर पहुंचे 
दिव्यांशु ने 12 मई को अपने ट्विटर हैंडल पर चार फोटो के साथ एक ट्वीट किया। लिखा कि जिस स्कूल में पढ़े, खेले, इंटर पास किया उसी श्याम सुंदर सरस्वती इंटर कॉलेज में बतौर चुनाव ऑब्जर्वर पहुंचा। यह क्षण मानों पुराने समय के साथ लौट आया। दिव्यांशु बताते हैं, स्कूल पहुंचा तो वहां से जुड़ी सारी बातें याद आ गईं। उस बेंच पर जाकर बैठा जहां 12वीं की पढ़ाई के दौरान बैठता था। साथी कर्मचारियों से बताया कि मैं इसी स्कूल में पढ़ा हूं। दो अध्यापक भी मिले जिन्होंने मुझे पढ़ाया था।
मोटिवेशन कैसे मिले 
हमने दिव्यांशु पटेल से पूछा, तैयारी कर रहे युवाओं में मोटिवेशन की कमी है। कई बार वह भीड़ देखकर नर्वस हो जाते हैं, इस सवाल के जवाब में वह कहते हैं, भीड़ पहले भी थी। अभी भी है। आपको बड़े लक्ष्य बनाने होंगे। बड़े लक्ष्य के साथ यह है कि वह 100 मीटर की दौड़ नहीं, मैराथन होती है। वो टेस्ट मैच जैसा होता है जहां आप स्ट्रैटजी बनाकर खेलते हैं, वहां धैर्य जरूरी होता। इसके बाद ही सफलता मिलती है।
वह आगे कहते हैं, किसी के वीडियो को देखकर आप मोटिवेट नहीं हो सकते। कुछ बातें और घटनाएं हमारे जीवन पर इतना प्रभाव डालती हैं कि जो हमें बड़ा करने के लिए प्रेरित करती हैं। मैंने अपने पिता जी को देखा कि कैसे कोई व्यक्ति पूरी काबिलियत रखने के बावजूद समाज की विसंगतियों के कारण अपने अधिकार से वंचित रखा जा सकता है। लेकिन उन्होंने हार नहीं मानी। पूरी सकारात्मक सोच के साथ अपने अधिकारों के लिए आगे बढ़े और इंटरव्यू देकर संस्कृत के प्रोफेसर बने।
दिव्यांशु आखिर में कहते हैं, अगर युवा चाहे तो सब कुछ कर सकता है। बस उसे अपने लक्ष्य के प्रति समर्पित होना होगा।